52 år gamle Tom Hansen fikk i 2005 et forelegg på 56.000 kroner, subsidiært 20 dagers fengsel for å ikke ha levert selvangivelse i 2003.

Han vedtar boten i 2007, men kan bare betale deler av den. Han må derfor sone 17 dager i fengsel. En feil gjør at Hansen soner 112 dager i fengsel før feilen blir oppdaget.

Se intervju med Hansen lenger ned i saken

Justisdepartementet oppdaget feilen

Da Hansen vedtok boten i 2007 informerte oslo-politiet om dette til Statens innkrevningssentral. Her gjør politiet en feil, og det blir opplyst at han skal sone 112 dager i fengsel – 95 dager mer enn han egentlig må sone. Denne beskjeden får også Hansen, som er innstilt på å sone de 112 dagene.

I mars 2011 søker han om benådning av soningen av helsemessige årsaker, men får avslag av Justisdepartementet. De oppdager derimot feilen, og kontakter Oslo politidistrikt for å informere om det som har skjedd.

Likevel sitter Hansen i fengsel fra 28. februar til 1.juni 2012.

– Politiet har vært greie

– Jeg forholder meg bare til det som stod i brevet. At jeg skulle inn i 112 dager. Det gjorde jeg fra februar til juni i fjor, sier Hansen til TV 2.

Før jul fikk Hansen beskjed om å komme ned til politihuset i Oslo. Her ble han informert om feilen var begått.

– Da fikk jeg beskjed om at jeg hadde vært der for lenge. Politiet har vært reale og greie som har funnet ut av det. Jeg tenkte ikke noe i det hele tatt. Jeg forholdt meg til at jeg var ferdig med hele greia, sier han.

Gikk glipp av bryllup

Mens Hanset sonet de tre månedene giftet datteren hans seg. Han søkte om å få delta i bryllupet, men fikk avslag.

– Det verste var vel at jeg gikk glipp av bryllupet til datteren min. Jeg fikk ikke reise til det, sier han.

– Hva tenker du om det i dag?

– Det synes jeg var ille da, og det synes jeg er ille nå. Det får jeg ikke gjort noe med. Du kommer ikke ut når du sitter på bot. Da må du betale om du skal ut, sier han.

Se intervju med Tom Hansen her:

Politimester: – Uakseptabelt

Saken er sendt til Spesialenheten for politisaker, som har besluttet at saken skal etterforskes. Politidistriktet har hatt en grundig gjennomgang av saken, og har iverksatt tiltak for at det ikke skal skje igjen. De avventer nå Spesialenhetens behandling av saken.

– Det har rett og slett vært en feil. Han ble innkalt til soning på et mye høyere antall dager enn hva han reelt sett har fått utmålt av politi- og påtalemyndighet, sier visepolitimester i Oslo, Hans Halvorsen.

Politiet beklager nå episoden på det sterkeste.

– Det er ikke akseptabelt at dette ikke blir oppdaget. Vi har ikke vært kjent med at dette har skjedd tidligere, og vi beklager meget sterkt overfor denne personen som har altså har fått sonet mange flere dager enn han skulle ha gjort, sier Halvorsen.

Visepolitimester kan ikke forklare hvordan politiet kunne overse opplysningene fra Justisdepartementet om den alvorlige feilen.

– Igjen kommer svikten hos oss. At vi ikke fanger dette tydelig nok opp og får regulert det soningsvedtaket som ligger der, sier han.

Advokat: – Svært uheldig

Hansens forsvarer, Siv Hallgren, reagerer på at politiet ikke fanget opp opplysningene fra Justisdepartmentet.

– Det er mildt sagt svært uheldig, sier hun til TV 2.

Hun undersøker nå hvor mye Tom Hansen har krav på i erstatning for feilene som har blitt begått.

– Det er noen standardsatser på dette, men jeg synes noen av feilene her er såpass alvorlige at vi ikke er ferdig med å se på saken, sier Hallgren.